Коми Республикаса Юралысь Вячеслав Гайзер чолöмалiс КР Юралысьлöн да Веськöдлан котырлöн Администрацияса ветеранъясöс Вермöм Лунсянь 65 воöн да козьналiс «1941-1945 воясся Великöй Отечественнöй войнаын Вермöмсянь 65 во» гöгрöс паса медальяс.

Гöгрöс паса медальяссö сетiсны Великöй Отечественнöй войнаса 48 участниклы да тылын уджалысьлы.

«Россия пасьтала сьöкыд аддзыны сэтшöм семья, кодлöн рöдвуж письыс кодкö эз усь фронт вылын. Миян муысь 50 сюрсысь унджыкöн эз воны гортаныс. Став кольöм воясö, и талун, и пыр ми сьöлöмсянь аттьöалам да век кутам тöдны россияса салдатъяслысь подвигсö, кодъяс став мирлы петкöдлiсны, кутшöм найö повтöмöсь, кутшöм вылö донъялöны воинскöй присяга да радейтöны чужан му.

Ми чукöртчим тайö залын, медым козьнавны Вермöмлы 65 во тырöмкöд йитöдын веськöдлан котырлысь наградаяс.

Дона ветеранъяс, тi пуктiнныд ыджыд пай тайö вермöмас. Кодкö - фронт вылын, мукöдыс – тылын быдлунъя сьöкыд уджöн.

Ыджыд копыр тiянлы, дона ветеранъяс, Аймулы служитöмысь, ассьыныд воинскöй мог олöмö пöртöмысь да ыджыд сьöлöм петкöдлöмысь! Дзоньвидзалун, лада олöм да ыджыд шуд тiянлы!» - сиис ветеранъяслы Вячеслав Гайзер.